KLASA: 011-02/19-01/01

URBROJ:2198/01-2-19-2

Zadar, 15. siječnja 2019.

 Temeljem odredbe članka 11. Zakona o pravu na pristup informacijama („Narodne novine“ broj 25/13 i 85/15), i članka 27. Statuta Grada Zadra („Glasnik Grada Zadra“ 9/09, 28/10, 3/13, 9/14, 2/15 – pročišćeni tekst, 3/18 i 7/18 – pročišćeni tekst) i Zaključka Gradonačelnika, KLASA: 011-02/19-01/01, URBROJ:2198/01-2-19-2

od 14. siječnja 2019., u p u ć u j e s e

**J A V N I P O Z I V**

**za savjetovanje sa zainteresiranom javnošću u postupku donošenja Odluke o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa**

 U skladu s odredbama članka 51. i članka 62. te članka 49. stavka 4., **Zakona o zaštiti životinja**(''Narodne novine'' br. 102/17)sačinjen je prijedlog Odluke o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa.

 Ovim putem se poziva zainteresirana javnost da na sadržaj prijedloga Odluke dostave svoje mišljenje, ali na konstruktivan način i u skladu s Zakonom o zaštiti životinja (''Narodne novine'' br. 102/17).

 Prijedlozi, primjedbe i komentari dostavljaju se u pisanom obliku na popunjenom propisanom obrascu na adresu Grada Zadra, UO za socijalnu skrb i zdravstvo, Narodni trg 1, 23 000 Zadar (s naznakom: „Savjetovanje sa zainteresiranom javnošću – Prijedlog Odluke o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa ili na jednu od e-mail adresa:

 mario.pesut@grad-zadar.hr ili jakov.vidovic@grad-zadar.hr, **od 15. do** **22. siječnja 2019. godine.**

 Svi prijedlozi, pristigli u roku, razmotrit će se, a oni za koje se procijeni da su u skladu s Zakonom o zaštiti životinja prihvatljivi i konstruktivni, implementirati će se u konačni prijedlog Odluke koja se u konačnici prosljeđuje Gradskom vijeću Grada Zadra na razmatranje i odlučivanje.

 **PROČELNIK**

Mario Pešut, prof.

 **PRIVITAK:**

**Obrazloženje** Nacrta prijedloga Odluke

**Obrazac** za savjetovanje sa zainteresiranom javnošću

**Prijedlog Odluke** o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa

|  |
| --- |
| **O B R A Z A C****ZA SUDJELOVANJE U SAVJETOVANJU SA ZAINTERESIRANOM JAVNMOŠĆU**  |
| **Naziv nacrta akta** | **ODLUKA****o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa** |
| **Naziv tijela nadležnog za izradu nacrta** | Upravni odjel za socijalnu skrb i zdravstvo Grada zadra |
| **Razdoblje trajanja savjetovanja** | 15. do 22. siječnja 2019. |
| **Naziv sudionika savjetovanja – predlagatelja koji/a daje svoje mišljenje ili primjedbe na nacrt akta** |  |
| **Tematsko područje i brojnost osoba koje predlagatelj predstavlja i interesi koje zastupaju** |  |
| **Načelni komentari na predloženi nacrt** |  |
| **Primjedbe, komentari i prijedlozi na pojedine članke nacrta akta** |  |
| **Ime i prezime osobe koja je sastavljala primjedbe i komentare** |  |
| **Kontakti** |  |
| **Datum dostavljanja obrasca** |  |
| **Jeste li suglasni da se ovaj obrazac, s imenom sudionika savjetovanja, objavi na internetskim stranicama Grada Zadra[[1]](#footnote-2)** |  |  |

 Sukladno Zakonu o zaštiti osobnih podataka (NN 106/12), osobni podaci neće se koristiti u druge svrhe osim u povijesne, statističke ili znanstvene svrhe, uz uvjet odgovarajućih zaštitnih mjera.

Anonimni, uvrjedljivi ili irelevantni komentari neće se objaviti.

Na temelju članka 49. stavka 4., članka 51. stavka 5. i članka 62. stavka 5. Zakona o zaštiti životinja (Narodne novine 102/17), u daljnjem tekstu: Zakon ), članka 27. Statuta Grada Zadra („Glasnik Grada Zadra“, broj 9/09, 28/10, 3/13, 9/14, 2/15 – pročišćeni tekst, 3/18 i 7/18 – pročišćeni tekst) i članku 239. stavka 1. Prekršajnog zakona *(„NN“ broj: 107/07, 39/13, 157/13, 110/15 i 70/17)* Gradsko vijeće Grada Zadra, na … sjednici … 2019. godine, donosi

 **NACRT ODLUKE**

**o uvjetima i načinu držanja kućnih ljubimaca, kontroli njihova razmnožavanja i načinu postupanja s napuštenim i izgubljenim životinjama te divljim životinjama izvan njihovog prirodnog staništa**

 **I. OPĆE ODREDBE**

**Članak 1.**

 Ovom se Odlukom uređuju uvjeti i način držanja kućnih ljubimaca koje im njihovi posjednici moraju osigurati, način kontrole njihovog razmnožavanja te način postupanja s napuštenim i izgubljenim životinjama na području Grada Zadra (u daljnjem tekstu: Grad).

**Članak 2.**

Pojedini pojmovi u ovoj Odluci imaju sljedeće značenje:

**1.** *kućni ljubimci* su životinje koje čovjek drži zbog društva, zaštite i pomoći ili zbog zanimanja za te životinje

**2**. *posjednik životinje* odnosno kućnog ljubimca (u daljnjem tekstu: posjednik) je svaka pravna ili fizička osoba koja je kao vlasnik, korisnik ili skrbnik stalno ili privremeno odgovorna za zdravlje i dobrobit životinje

**3.** *izgubljena životinja* je životinja koja je odlutala od vlasnika i on je traži

**4*.*** *napuštena životinja* je životinja koju je vlasnik svjesno napustio, kao i životinja koju je napustio zbog više sile kao što su bolest, smrt ili gubitak slobode

**5.** *neupisan pas* je pas poznatog ili nepoznatog posjednika koji nije registriran sukladno propisima o veterinarstvu i Zakonu

**6.** *slobodnoživuće mačke* (mačke lutalice) su mačke koje su okoćene u divljini, nemaju vlasnika niti posjednika

**7.** *opasne životinje* su životinje koje zbog neodgovarajućih uvjeta držanja i postupanja s njima mogu ugroziti zdravlje i sigurnost ljudi i životinja te koje pokazuju napadačko ponašanje prema čovjeku

**8**. *sklonište za životinje* (u daljnjem tekstu: sklonište) je objekt u kojem se smještaju i zbrinjavaju napuštene i izgubljene životinje gdje im se osigurava potrebna skrb i pomoć

**9.** *prijevoz je premještanje životinja* prijevoznim sredstvom u nekomercijalne svrhe, uključujući postupke pri polasku i dolasku na krajnje odredište

**10.** *Javne površine* u općoj uporabi kao i prema Odluci o komunalnom redu Grada Zadra smatraju se

javno-prometne površine: ulice, ceste, trgovi, javni prolazi (kroz zgrade i između zgrada i drugi otvoreni prostori ispred zgrada), mostovi, pothodnici, nathodnici, parkirališta, nogostupi, stajališta javnog gradskog prometa, pristaništa i uređene obale, kupališta i drugo, zatim: javne zelene površine: perivoji, drvoredi, živice, travnjaci, cvjetnjaci, dječja igrališta, posude s ukrasnim biljem, groblja, zelene površine uz javne objekte, skupine ili pojedinačna samonikla stabla i slično te: autobusni i željeznički kolodvori, trajektna i brodska pristaništa, javna organizirana parkirališta, taksi stajališta, površine namijenjene javnim priredbama, tržnice na malo i slični prostori.

**11.** *divlje životinje* su sve životinje, osim domaćih životinja, kućnih ljubimaca, službeni životinja, radnih životinja,

**12.** *prirodno stanište divljih životinja* je stanište u slobodnoj prirodi u kojem obitavaju divlje životinje.

**Članak 2.**

 Ova Odluka se ne odnosi na pse koji služe kao tjelesni čuvari i čuvari imovine, pse vodiče slijepih, pse tragače i pse koji imaju licencu za rad i služe za obavljanje poslova pojedinih državnih tijela.

**II. UVJETI I NAČIN DRŽANJA KUĆNIH LJUBIMACA**

**Članak 3.**

 Držanje pasa ovom Odlukom dopušteno je jedino pod uvjetom ako je pas cijepljen, upisan u upisnik pasa i označen mikročipom.

**Članak 4.**

 Na području grada Zadra dozvoljeno je držati najviše dva pasa i dvije mačke.

 Iznimno od odredbi iz prethodnog stavka posjednik može držati i više od dva psa:

1. ukoliko se radi o psima koje je sklonište ugovorom povjerilo posjedniku na čuvanje u svrhu privremenog udomljavanja, o čemu prethodnu suglasnost daje nadležni odjel Grada Zadra
2. pod uvjetom da posjednik pasa raspolaže rješenjem nadležnog tijela o udovoljavanju uvjetima za smještaj, hranidbu, osoblje i postupanje sa psima jednako kao i za Sklonište za životinje (članak 61. Zakona o zaštiti životinja).

**Članak 5.**

 Posjednici kućnih ljubimaca dužni su brinuti se o njihovom zdravlju, prehrani, smještaju, higijeni i prema njima postupati u skladu s njihovim potrebama odnosno u skladu propisima o veterinarstvu i zaštiti životinja.

 Posjednici kućnih ljubimaca ne smiju svoje kućne ljubimce izlagati uvjetima i okolnostima koje bi na bilo koji način mogle prouzročiti njihovu bol, patnju, ozljede ili strahove, a napose ne smiju ih napuštati i ostavljati bez nadzora.

**Članak 6.**

 Kako bi posjednik kućnih ljubimaca osigurao uvjete za držanje kućnih ljubimaca u skladu s odredbama iz prethodnog članka dužan je poduzeti slijedeće mjere i radnje:

1. osigurati odgovarajuću hranu i vodu u potrebnim količinama
2. osigurati odgovarajući prostor za kretanje u skladu s potrebama određene životinje
3. redovito održavati čistim prostor u kojem borave kućni ljubimci
4. onemogućiti bijeg ili otuđivanja kućnog ljubimca
5. redovito cijepiti i osigurati odgovarajuću veterinarsku zaštitu u prevenciji nastanka bolesti kao i pri liječenju i njezi bolesne ili ozlijeđene životinje

**Članak 7.**

 Držanje kućnih ljubimaca u stambenim zgradama, način kretanja u zajedničkim dijelovima i dvorištima zgrada te čišćenje prostora koje onečiste kućni ljubimci sporazumno utvrđuju suvlasnici zgrade sukladno propisima o vlasništvu i Odluci o kućnom redu. Posjednik kućnih ljubimaca dužan je držati ih na način da ne ometaju mir sustanara ili na drugi način krše dogovoreni kućni red stambene zgrade i stanara okolnih nekretnina.

 U stambenoj zgradi nije dozvoljeno psa držati niti ostavljati na dulje vrijeme na balkonu, terasi, u zajedničkim dijelovima zgrade te u neposrednom okružju zgrade.

 Posjednici kućnih ljubimaca u stambenim zgradama dužni su predstavniku stanara prijaviti broj pasa i mačaka o kojima skrbe u svom stanu. Predstavnik stanara dužan je na traženje komunalnih redara dostaviti podatke o broju pasa i mačaka za stambenu zgradu koju predstavlja.

 Podaci iz prethodnog članka prikupljaju se i obrađuju sukladno Zakonu o zaštiti osobnih podataka.

**Članak 8.**

 U kući ili okućnici obiteljske kuće ili drugim privatnim zemljišnim površinama dozvoljeno je držati psa samo ukoliko je prostor odgovarajuće ograđen tako da ga pas ne može napustiti, a ujedno da ograda svojom visinom i čvrstoćom osigurava sigurnost prolaznika.

 Posjednik koji drži svog psa u okućnici obiteljske kuće, a koja nije na opisani način ograđena, mora psu izgraditi nastambu odnosno kućicu u skladu s potrebama pojedine životinje i držati ga vezanog, uz uvjet da lanac kojim je pas vezan ne smije biti kraći od tri metra.

 Posjednik psa koji drži psa u smislu stavka 1. i 2. ovog članka, dužan je na vidljivom mjestu postaviti oznaku koja upozorava na psa te mora imati zvonce na ulaznim vratima dvorišta.

**Članak 9.**

 Psa koji učestalim i dugotrajnim lavežom ili zavijanjem remeti mir građana koji žive u neposrednom okruženju, njegov posjednik dužan je u najkraćem roku poduzeti odgovarajuće mjere i radnje kako bi se spriječilo daljnje uznemiravanje susjeda.

III. IZVOĐENJE NA JAVNE POVRŠINE I KRETANJE KUĆNIH LJUBIMACA

**Članak 10.**

 Zabranjeno je držanje i kretanje kućnih ljubimaca na način koji bi mogao ugroziti sigurnost i zdravlje ljudi, higijenu javnih površina te sigurnost i slobodu kretanja drugih životinja.

 Kretanje kućnih ljubimaca mora biti pod nadzorom posjednika, na povodcu ili uz primjenu druge opreme koja sprječava nekontrolirano kretanje javnim površinama.

 Posjedniku psa strogo je zabranjeno izvoditi na javne površine psa koji nije označen mikročipom.

**Članak 11.**

 Posjednik kućnog ljubimca dužan je pri izvođenju kućnog ljubimca na javnu površinu nositi sa sobom pribor za čišćenje (vrećica, papir, posuda i sl.) i u slučaju potrebe očistiti javnu površinu koju njegov kućni ljubimac onečisti na bilo koji način, a posebno nakon obavljene nužde.

**Članak 12.**

 Zbog higijenskih, zdravstvenih, sigurnosnih i drugih razloga zabranjeno je uvođenje kućnih ljubimaca u građevine javne namjene (zdravstvene, prosvjetne, vjerske, kulturne, sportske i druge objekte od javnog interesa), zatim u trgovine, na groblja, tržnice, uređena dječja igrališta, sportske i sportsko-rekreacijske terene, sajmove i javne skupove, plaže i kupališta, i tome slično.

 Iznimno od odredbe iz prethodnog stavka dozvoljeno je pse dovoditi na plaže i kupališta namijenjena isključivo za pse. Također je dozvoljeno dovođenje kućnih ljubimaca i u hotele, restorane i druge ugostiteljske objekte, ali samo uz dopuštenje vlasnika tih objekata.

 Dovođenje kućnih ljubimaca u vozila javnog gradskog prijevoza dozvoljeno je pod uvjetima propisanim posebnom odlukom prijevozničkog poduzeća kojom se uređuje javni gradski prijevoz putnika.

**Članak 13.**

 Opasnog psa posjednik mora držati u zatvorenom prostoru iz kojeg ne može pobjeći, a prilikom izvođenja psa izvan stana ili kuće, dužan je pridržavati se mjera propisanih Pravilnikom o opasnim psima, uz obveznu upotrebu povodca i zaštitne košare (brnjice) za psa.

 Pri sumnji da se radi o opasnom psu, komunalni redar ovlašten je od posjednika zatražiti na uvid dokaz iz kojeg je vidljivo da su nad psom provede sve mjere propisane Pravilnikom o opasnim psima. Ukoliko vlasnik ne pokaže potrebnu dokumentaciju, komunalni redar sastavlja službeni zapisnik te obavještava nadležnu veterinarsku inspekciju za daljnje postupanje.

 Ukoliko je pas okarakteriziran kao opasan, na vidnom mjestu njegovog obitavališta mora biti istaknuto upozorenje: „opasan pas“.

**Članak 14.**

 Ograničenje kretanja kućnih ljubimaca iz ove odluke ne primjenjuje se na pse osposobljene za pomoć osobama s invaliditetom.

**IV. NAČIN KONTROLE RAZMNOŽAVANJA KUĆNIH LJUBIMACA**

**Članak 15.**

 Ovom Odlukom se kao metoda kontrole razmnožavanja propisuje obvezna trajna sterilizacija pasa i mačaka na području Grada Zadra.

 Obveza, odnosno naredba iz prethodnog stavka ne odnosi se na posjednike koji:

* imaju rješenje o registraciji uzgoja te su upisani u upisnik uzgoja koje vodi nadležno tijelo i
* Imaju suglasnost doktora veterinarske medicine da u konkretnom slučajevima nije stručno opravdano izvršiti kastraciju/sterilizaciju životinje.

**Članak 16.**

 U slučajevima kada iz bilo kojih razloga nije na vrijeme obavljena sterilizacija ili kastracija pasa i mačaka, posjednik je dužan snositi troškove daljnjeg zbrinjavanja mladunčadi.

**Članak 17**.

 Na javnim površinama dozvoljeno je postavljanje hranilišta za slobodno živuće mačke (u daljnjem tekstu: hranilišta). Postavljanje hranilišta odobrava Gradonačelnik na prijedlog Upravnog odjela za socijalnu skrb i zdravstvo uz prethodno mišljenje Upravnog odjela za komunalne poslove i zaštitu i okoliša i suglasnost Mjesnog odbora na čijem području se hranilište želi postaviti.

 Inicijativu za postavljanje hranilišta može pokrenuti udruga za zaštitu životinja ili fizička osoba koja živi na području mjesne zajednice, uz argumentirano obrazloženje o potrebi i opravdanosti postavljanja hranilišta na predloženoj lokaciji. U slučaju da Mjesni odbor ne da prethodnu suglasnost za traženu lokaciju hranilišta, obvezni su predložiti najbližu moguću alternativnu lokaciju za hranilište.

 Način, izgled i uvjeti postavljanja hranilišta propisuje Gradonačelnik posebno za svaku lokaciju.

 Ako udruga za zaštitu životinja ili fizička osoba koja je pokrenula inicijativu i kojoj je odobreno postavljanje hranilišta ne održava higijenu i čistoću javne površine na kojoj se nalazi hranilište i ne skrbi o mačkama, komunalno redarstvo će donijeti rješenje o uklanjanju hranilišta na trošak inicijatora postavljanja hranilišta.

**V. NAČIN POSTUPANJA S IZGUBLJENIM I NAPUŠTENIM ŽIVOTINJAMA**

**Članak 18.**

 Sakupljanje, prevoženje i smještaj napuštenih i izgubljenih životinja, na prikladan način, bez elemenata zlostavljanja obavlja sklonište za životinje. Postupanje s psima smještenim u skloništu (veterinarsko-zdravstvena zaštita, pronalazak posjednika ili udomljavanje, vođenje odgovarajućih evidencija i drugo) provodi se u skladu s propisima o zaštiti i dobrobiti životinja.

 Za obavljanje poslova iz stavka 1. ovog članka zaključuje se ugovor između Grada i skloništa za životinje kojim se reguliraju međusobni odnosi i visina naknada za obavljanje tih poslova.

**Članak 19.**

 Posjednik mora u roku od tri dana od dana gubitka psa prijaviti njegov nestanak skloništu za životinje, a u roku od 14 dana od dana gubitka psa veterinarskoj organizaciji ili ambulanti veterinarske prakse koja je ovlaštena za vođenje Upisnika kućnih ljubimaca.

 Napušteni ili izgubljeni pas se ne smješta u sklonište ako se po nalasku može utvrditi njegov vlasnik u kom slučaju se odmah može vratiti vlasniku, osim ako vlasnik odmah ne može doći po životinju.

 Ako u roku od 14 dana od dana objave podataka posjednik nije dostavio zahtjev za vraćanje psa, sklonište stječe pravo vlasništva nad njim, nakon čega ga može udomiti.

 Posjednik izgubljene životinje dužan je nadoknaditi sve troškove nastale hvatanjem i smještanjem u sklonište kao i svaku štetu koju pas počini od trenutka nestanka do trenutka vraćanja posjedniku.

 Sve troškove oko sakupljanja, prevoženja i smještanja u sklonište neupisanih pasa nepoznatog posjednika snosi Grad Zadar.

**Članak 21.**

 Nalaznik napuštene ili izgubljene životinje mora u roku od tri dana od nalaska životinje obavijestiti sklonište za napuštene životinje, osim ako je životinju u tom roku vratio posjedniku.

 Nalaznik napuštene ili izgubljene životinje mora pružiti životinji odgovarajuću skrb do vraćanja posjedniku ili do smještanja u sklonište za napuštene životinje.

 Kontakt i informacije o skloništu za životinje s kojim Grada Zadar ima potpisan ugovor objavljuje se na službenim Internetskim stranicama Grada Zadra.

**Članak 22.**

 Divlje životinje koje se zateknu na području Grada Zadra izvan prirodnog staništa, sklonište za životinje skuplja ih i vraća u njihovo prirodno stanište ako je to moguće. Ako divlju životinju nije moguće vratiti u prirodno stanište životinja, najprije se nudi najbližem lovoovlašteniku u skladu s posebnim propisima o lovstvu. A ukoliko je niti najbliži lovoovlaštenik ne može prihvatiti životinja se može usmrtiti.

Divlje životinje koje su navedene kao divljač a obitavaju na površinama izvan lovišta Grada Zadra štite se sukladno propisima o lovstvu.

**V. POSEBNA SKRB I JAČANJE SVIJESTI O ZAŠTITI I DOBROBITI ŽIVOTINJA**

**Članak 23.**

 Grad Zadar će prema obvezi utvrđenoj Zakonom o zaštiti životinja poticati razvoj svijesti svojih sugrađana, posebice mladih, o brizi i zaštiti životinja.

**Članak 24.**

 Svatko tko ozlijedi ili primijeti ozlijeđenu ili bolesnu životinju mora joj pružiti potrebnu pomoć, a ako to nije u mogućnosti sam učiniti, mora joj osigurati pružanje pomoći na drugi način.

 Ako se utvrdi posjednik ozlijeđene ili bolesne životinje, troškove snosi posjednik, a ukoliko nije moguće utvrditi tko je posjednik životinje, pružanje potrebne pomoći ozlijeđenim i bolesnim životinjama mora organizirati i financirati Grad Zadar.

**Članak 25.**

 Zabranjeno je koristiti životinje za sakupljanje donacija, prošnju te izlagati ih na javnim površinama, sajmovima, tržnicama i slično, kao i njihovo korištenje u zabavne ili druge svrhe bez suglasnosti nadležnog tijela jedinica lokalne samouprave.

**Članak 26.**

 Zabranjena je prodaja kućnih ljubimaca na javnim površinama, sajmovima, tržnicama i svim drugim prostorima koji ne zadovoljavaju uvjete za prodaju kućnih ljubimaca sukladno Pravilniku o uvjetima kojima moraju udovoljavati trgovine kućnim ljubimcima.

**VI. NADZOR**

**Članak 27.**

 Nadzor nad provedbom ove Odluke provode komunalni redari, koji postupaju prema prijavi fizičkih ili pravnih osoba ili po službenoj dužnosti kada uoče postupanje protivno, odluci Gradskog vijeća kojom se propisuje komunalni red i ovoj Odluci.

 U obavljanju poslova iz svoje nadležnosti, komunalni redari imaju pravo i obvezu:

 1. pregledati isprave na temelju kojih se može utvrditi identitet posjednika i drugih osoba nazočnih nadzoru

 2. ući u prostore/prostorije u kojima se drže kućni ljubimci

 3. uzimati izjave posjednika i drugih osoba

 4. zatražiti od stranke podatke i odgovarajuću dokumentaciju u svezi ispunjavanja uvjeta o držanju kućnih ljubimaca (cijepljenje, sterilizacija…)

 5. očitati mikročip

 6. donijeti rješenje kojim nalaže promjena uvjeta i otklanjanje prekršaja u skladu s ovom Odlukom

 7. podnositi kaznenu prijavu ili optužni prijedlog

 8. naplatiti novčanu (mandatnu) kaznu na mjestu za počinjenja prekršaja

 9. izdati obvezni prekršajni nalog

**Članak 28.**

 Ako komunalni redar pri provedbi nadzora, sukladno propisima o zaštiti životinja, sazna za činjenice i okolnosti iz nadležnosti veterinarskog inspektora, dužan je odmah o tome obavijestiti veterinarsku inspekciju, osobito kada:

 1. u provedbi nadzora utvrdi da se kućni ljubimac nalazi u stanju na temelju kojega se može zaključiti da životinja trpi bol, patnju ili veliki strah, da je ozlijeđena ili da bi nastavak njezina života u istim uvjetima bio povezan s neotklonjivom boli, patnjom ili velikim strahom

 2. posjednik nije označio mikročipom psa, redovito cijepio protiv bjesnoće, kastrirao/sterilizirao i dao na uvid dokumentaciju kojom to može potvrditi (putovnicu kućnog ljubimca)

 4. posjednik drži više od 2 pasa, a nema rješenje u skladu s odredbama iz članka 4. ove Odluke

 5. posjednik nije ispunio uvjete propisane Pravilnikom o opasnim psima, a drži opasnog psa.

 7. uzgajivač ne pokaže na uvid potvrdu o zadovoljenim uvjetima od strane nadležnog ministarstva.

 8. posjednik nije u roku od 3 dana prijavio nestanak kućnog ljubimca

 9. utvrdi osobne podatke posjednika koji je napustio kućnog ljubimca ili njegovu mladunčad

10. posjednik životinju koristi za predstavljanje te u zabavne ili druge svrhe.

 Komunalni redar dužan je obavijestiti policiju i/ili državno odvjetništvo kada uoči situaciju koja upućuje na mučenje ili ubijanje životinja.

**Članak 29.**

 Protiv rješenja komunalnog redara može se izjaviti žalba u roku od 15 dana od dana dostave rješenja. Žalba na rješenje komunalnog redara ne odgađa izvršenje rješenja.

 O žalbi izjavljenoj protiv rješenja komunalnog redara odlučuje upravno tijelo jedinice područne samouprave nadležno za drugostupanjske poslove komunalnog gospodarstva.

 **VII. PREKRŠAJNE ODREDBE**

**Članak 30.**

 Komunalni redar može naplaćivati novčane kazne počiniteljima prekršaja na licu mjesta, izdajući potvrdu o tome. Ukoliko počinitelj prekršaja ne pristane platiti novčanu kaznu na mjestu počinjenja prekršaja, izdat će mu se obvezni prekršajni nalog, s napomenom da je dužan kaznu platiti u roku od osam dana od dana dostave prekršajnog naloga.

 Sredstva naplaćena za prekršaje u skladu sa ovom Odlukom prihod su jedinica lokalne samouprave i koriste se za potrebe zbrinjavanja napuštenih i izgubljenih životinja.

**Članak 31.**

 Za postupanje protivno odredbama ove Odluke*,* novčanom kaznom iznosima od 500,00 do 2.000,00 kn kaznit će se posjednik kućnog ljubimca ukoliko:

 - drži psa koji nije upisan u upisnik pasa i nije označen mikročipom (članak 3. ove odluke)

 - drži više od dva psa ili mačke, a ne udovoljava uvjetima iz članka 4. točka 1. i 2. ove odluke

 - nije osigurao uvjete za držanje kućnih ljubimaca u skladu s njihovim potrebama koji se odnose na zdravlje, prehranu, smještaj, higijenu itd. (članak 6., stavke 1. do 5. ove odluke)

 - drži psa u stanu, a ne pridržava se odredbi u člancima 7. ove odluke

 - drži psa u obiteljskoj kući, a ne pridržava se odredbi u člancima 8. ove odluke

 - posjednik drži psa koji svojim ponašanjem (lavežom ili zavijanjem) ometa mir sustanara ili susjeda ili na drugi način krši dogovoreni kućni red, te ukoliko u najkraćem roku ne poduzme odgovarajuće radnje u otklanjanju tih okolnosti (članak 9. ove odluke)

 - posjednik pri izvođenju kućnog ljubimca na javnu površinu pomoću povodca ne kontrolira njegovo kretanje (članak 10. ove odluke)

 - posjednik ne nosi pribor za čišćenje i ne očistiti javnu površinu koju njegov kućni ljubimac onečisti (čl.11. ove odluke)

 - ukoliko ne spriječi uvođenje i slobodno kretanje pasa u prostore ustanova javne namjene i na javne površine gdje to nije dopušteno i gdje postoji opasnost ugrožavanja zdravstveno-higijenske sigurnosti i zdravlja ljudi (članak 12. ove odluke).

 - opasnog psa vlasnik ne drži u zatvorenom prostoru iz kojeg ne može pobjeći,zatim ukoliko ga pri izvođenju na javne površine ne drži na povodcu i s brnjicom na njušci te ukoliko na ulazu u prostor u kojem se nalazi opasan pas nije vidljivo istaknuto upozorenje: »opasan pas«. (članak 13. ove odluke)

 - ne provede mjeru trajne sterilizacije psa odnosno mačke (članak 15. ove odluke).

**VIII. PRIJELAZNE I ZAVRŠNE ODREDBE**

**Članak 31.**

 Danom stupanja na snagu ove Odluke prestaje važiti Odluka o uvjetima i načinu držanja pasa i mačaka, načinu postupanja s neupisanim psima te s napuštenim i izgubljenim životinjama („Glasnik Grada zadra“ broj 09/08).

**Članak 32.**

 Ova odluka stupa na snagu osmog dana od dana objave u „Glasniku Grada Zadra“.

KLASA: 011-02/19-01/01

URBROJ:2198/01-1-19-

Zadar, 2019.

**GRADSKO VIJEĆE GRADA ZADRA**

**PREDSJEDNIK**

Zvonimir Vrančić

1. [↑](#footnote-ref-2)